See laul on hea ja halva maitse piiril. Eesti Raadio fondikomisjon seda oma fondi ei võtnud ja raadioeetris seda ei lastud. Esimestes kommertsraadiotes küll ja kontsertreisidel oli see ka väga menukas. See lugu meeldis mulle ja bändile nii väga, et lindistasime selle ka inglise ja soome keeles. Mul tekkis maailma vallutamise plaan - esimene hitt valmis, nüüd peab sellega suurt raha teenima. Olin kuulnud, et ühe  hitiga võib rikkaks saada. Läksingi siis Osolini käest - ta oli muusikaäriga natuke kursis ja teadis, kuidas asjad maailmas käivad - nõu küsima. Irooniline tüüp, nagu Osolin on, ütles ta, et konsultatsioon maksab 100 rubla. Ma polekski ju pidanud seda tegelikult maksma, aga ma võtsin asja väga tõsiselt. Osolin ütles, et vaadaku ma Soome televisiooni reklaame, siis näen, kus suured rahad liiguvad. Kuidas see raha aga kätte saada, tuleb mul endal välja mõelda. Ja siis veel, et aitäh, see oligi kogu  konsultatsioon.